الفریڈ نوبل

الفریڈ نوبل سویڈن کا کیمیادان، مہندس، نئے خیالات سے روشناش کروانے والا، فوجی جنگی ساز و سامان تیار اور ڈیزائن کرنے والا اور ڈائنامائیٹ کا موجد تھا۔ اس نے "بوفوس" سٹیل مل کو خرید کر اسے سویڈن کی فوجی جنگی سامان تیار کرنے والی ایک بڑی کمپنی میں تبدیل کر دیا۔ اپنی وصیت میں اسنے اپنے بے شمار دولت کا ایک بڑا حصہ نوبل انعام دینے کے لیے وقف کر دیا۔ مصنوعی تیار کیے گئے عنصر "نوبلیئم" کا نام بھی اس کے نام پر رکھا گیا ہے ۔

ذاتی زندگی 

الفریڈ نوبل، عمانوئیل نوبل اور آندریتے اہیلسل نوبل کا تیسرا بیٹا تھا اور 21 اکتوبر 1833ء ميں اسٹاک ہوم، سویڈن میں پیدا ہوا۔ بعد میں یہ اپنے خاندان کے ساتھ سینٹ پیٹرز برگ، روس چلا گیا۔ یہاں اس کے والد نے تارپیڈو بنانے کا کام شروع کیا، پلائی وڈ بھی اس کے والد کی ایجاد تھی۔ الفریڈ نوبل نے پروفیسر نکولائی نکولائیوچ زینن سے کیمیا پڑھی اور 18 سال کی عمر میں 4 سال کے لیے کیمیا پڑھنے امریکا چلا گیا۔ یہاں اس نے کچھ عرصے کے لیے جان ایریکسن کے پاس بھی کام کیا۔ 1859ء میں اس کے والد کی فیکٹری اس کے دوسرے بھائی لودویک نوبل کی نگرانی میں چلی گئی، جس نے اس فیکٹری کو بہت وسعت دی۔ اپنے خاندانی کاروبار کے دیوالیہ ہونے کے بعد الفرید اپنے والد کے ساتھ سویڈن واپس چلا گیا اور خود کو دھماکا خیز مواد کے مطالعے کے لیے وقف کر دیا، خاص طور پر اس کی محفوظ تیاری کے لیے۔ 3 ستمبر 1864ء میں ان کی فیکٹری میں بہت بڑا دھماکا ہوا جس میں اس کے چھوٹے بھائی ایمل سمیت 5 لوگ مارے گئے۔ الفرید نوبل نے 1895ء میں نوبل انعام کی بنیاد رکھی اپنی وصیت لکھتے وقت رکھی اور اس انعام کو چلانے کے لیے اپنی دولت کا بڑا حصہ وقف کیا۔ نوبل انعام 1901ء سے طبیعیات، کیمیا، طب، ادب اور امن کے شعبوں میں نمایاں خدمات دینے والے مردوں اور عورتوں کو دیا جانا شروع ہوا۔ اگرچہ الفریڈ ساری عمر غیر شادی شدہ رہا لیکن اس کے سوانح نگار کم از کم اس کے تین معاشقے لکھتے ہیں۔ الفرید کا پہلا معاشقہ روس میں ایک روسی لڑکی الیکزینڈرا کے ساتھ تھا، جس نے اس کے شادی کے پیغام کو رد کر دیا۔ 1876ء میں بیروتھا کنسکی اس کی سیکٹری بنی، لیکن کچھ عرصے بعد اسنے، اس کو چھوڑ کر "بارن آرتھر گونڈاکار شٹنز" کے ساتھ شادی کر لی۔ اگرچہ اس کا الفریڈ کے ساتھ تعلق بہت کم عرصے رہا لیکن اسنے الفریڈ کے ساتد خط کتابت 1896ء میں اس کی موت تک رکھی۔ یہ بھی کہا جاتا ہے کہ اپنی وصیت میں امن کا نوبل انعام رکھنے کا فیصلہ بھی اسنے بیروتھا کے مشورے سے کیا تھا۔ 1906ء کا امن نوبل انعام بیروتھا وان شٹنز کو اس کی امن کے لیے کوششوں پر دیا گیا۔ الفرید کی تیسری اور سب سے زیادہ عرصے تک 18 سال تک قائم رہنے والی محبت ویانا کی ایک پھول بیچنے والی لڑکی صوفیہ کے ساتھ تھی۔ اپنے بہت سارے خطوط میں الفرید نے اس کو "میڈم صوفیہ نوبل"بھی لکھا ہے ۔

مزید دیکھیے 
 نوبل انعام

حوالہ جات 

1833ء کی پیدائشیں
1896ء کی وفیات
انیسویں صدی کی سویڈش شخصیات
انیسویں صدی کی سویڈش کاروباری شخصیات
انیسویں صدی کے ملحدین
سابقہ لوتھری شخصیات
سویڈش انجینئرز
سویڈش شخصیات
سویڈش کاروباری شخصیات
سویڈش مسیحی
سویڈش ملحدین
سویڈش موجدین
سویڈش ہمدرد عوام
سویڈن
صوتی مضامین
نوبل انعام
یورپ
Short description is different from Wikidata